**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Σεπτεμβρίου 2024, ημέρα Τρίτη και ώρα 9.15΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφαναδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης (Γιάννης) Βρούτσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Θρασκιά Ουρανία (Ράνια), Καλαματιανός Διονύσιος- Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Τζούφη Μερόπη, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Κόντης Ιωάννης και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλημέρα σας, κύριε Υπουργέ, κυρίες και κύριοι συνάδελφοι.

Αρχίζει η συνεδρίαση της Διαρκούς Επιτροπής Μορφωτικών Υποθέσεων. Το θέμα της ημερήσιας διάταξης είναι η επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Ως προς την οργάνωση της συζήτησης, αρχικά θα τοποθετηθούν οι Εισηγητές και οι Ειδικοί Αγορητές για 10 λεπτά της ώρας. Η συζήτηση θα ολοκληρωθεί με την ομιλία του κυρίου Υπουργού και θα ακολουθήσει η ψηφοφορία. Όποιο άλλο μέλος της Επιτροπής επιθυμεί να πάρει το λόγο, μετά τους Εισηγητές και τους Ειδικούς Αγορητές, να ενημερώσει τη Γραμματεία για να ενημερωθεί ο κατάλογος.

 Τον λόγο έχει η Εισηγήτρια της Πλειοψηφίας, κυρία Τζίνα Οικονόμου για δέκα λεπτά.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ (Εισηγήτρια της Πλειοψηφίας):** Ευχαριστώ, κ. Πρόεδρε.

Κύριε Υπουργέ, κύριοι συνάδελφοι, το παρόν Μνημόνιο Κατανόησης μεταξύ της Ελληνικής Δημοκρατίας και της Δημοκρατίας της Γκαμπόν αποτελεί μία ακόμα πρωτοβουλία της χώρας μας στον τομέα της διεθνούς αθλητικής συνεργασίας. Είναι, επίσης, προϊόν μιας συστηματικής διπλωματικής προσπάθειας της Ελλάδας τα τελευταία χρόνια να αναπτύξει δεσμούς φιλίας και πολιτικής συνεργασίας με χώρες της Κεντροδυτικής Αφρικής, που παρουσιάζουν πολλαπλό ενδιαφέρον για την πατρίδα μας και για την Ε.Ε. γενικότερα.

Το εν λόγω Μνημόνιο προβλέπει ένα πλέγμα συνεργασιών στον αθλητικό τομέα και έρχεται σε σειρά όμοιων διμερών συμφωνιών, που έχουν συναφθεί μεταξύ Ελλάδος και Γκαμπόν, για θέματα στρατιωτικής εκπαίδευσης, πολιτισμού, περιβάλλοντος και τουρισμού. Η παρούσα Συμφωνία έχει, ως κοινή αφετηρία, τη συνεργασία των δύο χωρών για την προώθηση των Ολυμπιακών Αγώνων και της Ολυμπιακής Εκεχειρίας. Έτσι, στα άρθρα 1 και 2, υπογραμμίζεται η σημασία των Ολυμπιακών Αγώνων, ως μοναδικού διεθνούς αθλητικού και πολιτιστικού γεγονότος και αναγνωρίζεται η ανάγκη προώθησης της Ολυμπιακής Εκεχειρίας, ως παγκόσμιου θεσμού, στο πλαίσιο των Ηνωμένων Εθνών.

Όπως είναι γνωστό, η Ολυμπιακή Εκεχειρία έχει τις ρίζες της στην Αρχαία Ελλάδα του 9ου π.Χ. αιώνα και η προσπάθεια αναβίωσης του θεσμού αυτού ξεκίνησε στα τέλη του 20ου αιώνα. Η χώρα μας, όπως γνωρίζετε, βρίσκεται στην πρωτοπορία των σχετικών πολιτικών πρωτοβουλιών, οι οποίες ξεκίνησαν εντός της Διεθνούς Ολυμπιακής Επιτροπής και συνεχίζονται μέχρι σήμερα.

Σε αυτή τη βάση, τα Συμβαλλόμενα Μέρη συμφωνούν να προωθήσουν την αναβίωση της Ολυμπιακής Εκεχειρίας και στο πλαίσιο του Οργανισμού Ηνωμένων Εθνών, με απώτερο στόχο την παγκόσμια εφαρμογή της, που θα ανοίξει διεθνώς το δρόμο για τον τερματισμό των πολεμικών συγκρούσεων.

Στο άρθρο 3, περιγράφονται αναλυτικά οι τομείς αθλητικής συνεργασίας, που μπορούν να ενεργοποιηθούν από τις δύο χώρες. Συγκεκριμένα, αναφέρονται ανταλλαγές τεχνογνωσίας σε θεσμικά θέματα, σε επιστήμες και τεχνολογίες, με εφαρμογές στον αθλητισμό, στην αθλιατρική - θα έλεγα να αποδίδεται στα ελληνικά σωστότερα ως «αθλητιατρική», στην καταπολέμηση της αθλητικής βίας, του ντόπινγκ και της χειραγώγησης αγώνων, στην οργάνωση και διαχείριση αθλητικών διοργανώσεων, στην κατάρτιση ειδικών του αθλητισμού, σε προγράμματα στήριξης αθλητισμού για ΑμεΑ και αθλούμενους νέους, στη μεγαλύτερη συμμετοχή των γυναικών στον αθλητισμό αγωνιστικά, αλλά και σε διοικητικές θέσεις και τέλος, σε θέματα αθλητικών υποδομών και στην προαγωγή του αθλητικού τουρισμού.

Στο άρθρο 4, αναφέρονται οι μηχανισμοί για την υλοποίηση των ανωτέρω δράσεων όπως, διαβουλεύσεις σε θεσμικά θέματα, ανταλλαγή εμπειριών σε θέματα αθλητικών εγκαταστάσεων, συμμετοχή σε σεμινάρια - συνέδρια, συνεργασίες σε θέματα διεξαγωγής μεγάλων αθλητικών διοργανώσεων, φιλοξενία προπονητικών camp, ανταλλαγή εξειδικευμένων γνώσεων στους τομείς της αθλητιατρικής και της αθλητικής ψυχολογίας, διαφάνεια και χρηστή διακυβέρνηση στον αθλητισμό κ.λπ.

Στο άρθρο 5, προσδιορίζονται τα ειδικότερα εργαλεία, που θα αξιοποιηθούν, για την προώθηση της αθλητικής συνεργασίας των δύο μερών, όπως ανταλλαγές εμπειρογνωμόνων στους προαναφερθέντες τομείς, συμμετοχή προσωπικού σε προγράμματα εκπαίδευσης – κατάρτισης, εκπροσώπηση της κάθε χώρας με αθλητικές αντιπροσωπείες, σε αντίστοιχες διοργανώσεις της άλλης, εκπόνηση σχετικών μελετών από φοιτητές, επισκέψεις υψηλόβαθμων αξιωματούχων κ.λπ.

Στα άρθρα 6 και 7, προβλέπονται οι όροι και οι προϋποθέσεις ανταλλαγής επισκέψεων και προώθησης συνεργασιών στο χώρο του αθλητισμού και περιγράφονται, γενικά και μη δεσμευτικά, οι τρόποι οικονομικής κάλυψης από το φιλοξενούν, αποστέλλoν μέρος των δαπανών, προσώπων, τα οποία συμμετέχουν σε τέτοιες κοινές δραστηριότητες κ.λπ.

Με το άρθρο 8, ενθαρρύνεται η συνεργασία των Συμβαλλομένων Μερών, στο πλαίσιο άσκησης αθλητικής πολιτικής εντός διεθνών οργανισμών και θεσμών, με στόχο την υλοποίηση κοινών προγραμμάτων.

Ενώ τα άρθρα 9 και 10, περιέχουν διατάξεις για την ενδεχόμενη τροποποίηση - διευθέτηση διαφωνιών δια της διπλωματικής οδού, σε σχέση με το περιεχόμενο του Μνημονίου και την ερμηνεία ή εφαρμογή των προβλέψεων του.

Τέλος, στο άρθρο 11, ορίζονται τα χρονικά ορόσημα για την έναρξη ισχύος, την περίοδο εφαρμογής του Μνημονίου και ανανέωσης της ισχύος του, καθώς και τις τυχόν καταγγελίες αυτού από οποιοδήποτε εκ των συμβαλλομένων μερών.

Κυρίες και κύριοι συνάδελφοι, η Ν.Δ. υπερψηφίζει την Κύρωση του συζητούμενου Μνημονίου και στηρίζει την εφαρμογή κάθε διεθνούς πρωτοβουλίας, που έρχεται να υπογραμμίσει τον ρόλο της χώρας μας ως ενεργού παίκτη, στις παγκόσμιες εξελίξεις, μιας Ελλάδος, που ιστορικά προήγαγε αξίες, τις οποίες η ίδια γέννησε και συνεχίζει να προβάλλει διεθνώς. Τη λεγόμενη «ήπια ισχύ», που έρχεται να συμπληρώσει άλλες αναγνωρισμένες πτυχές κρατικής ισχύος, όπως είναι η οικονομία, η άμυνα και η συμμετοχή μας, σε ευρύτερα σχήματα πολιτικής συνεργασίας, όπως λόγου χάρη η Ευρωπαϊκή Ένωση.

Κύριε Υπουργέ, η Ελλάδα στηρίζεται και στη διάδοση της παιδείας, του αθλητισμού και του πολιτισμού της, προκειμένου να δώσει το διακριτό δικό της στίγμα στο σύγχρονο κόσμο. Όχι απλά επειδή συνεισέφερε καθοριστικά στην ανάπτυξή τους, κατά την αρχαιότητα. Αλλά γιατί πιστεύει ότι μπορεί να αξιοποιήσει το τεράστιο δυναμικό, που διαθέτει σήμερα σε αυτούς τους τομείς, ως συγκριτικό και ανταγωνιστικό, θα έλεγα, πλεονέκτημα της χώρας μας μέσα σε έναν κόσμο, που αλλάζει με ταχύτατους ρυθμούς.

 Εδώ τα δύο συναρμόδια Υπουργεία, όπως και αυτή ακόμη η Επιτροπή μας μπορούν να παίξουν σημαντικό ρόλο στην ανάδειξη της σύγχρονης αθλητικής και πνευματικής συνεισφοράς της πατρίδας μας στο διεθνές γίγνεσθαι. Είμαι βέβαιη ότι θα συνεχίσετε να εργάζεστε, κύριε Υπουργέ, σε αυτή την κατεύθυνση και ότι η Βουλή θα στηρίξει ομόθυμα μια τέτοια νομοθετική πρωτοβουλία σας και στο μέλλον. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Οικονόμου.

Το λόγο έχει ο Εισηγητής της Μειοψηφίας, κύριος Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Κύριε Υπουργέ, θα είμαι εξαιρετικά σύντομος. Το μνημόνιο κατανόησης και συνεργασίας στον τομέα του αθλητισμού, μεταξύ Ελλάδας και Γκαμπόν, είναι ένα από τα τρία μνημόνια διμερούς συνεργασίας, που υπογράφτηκαν στην Λιμπρεβίλ, στις 13 Ιανουαρίου του 2023 από τον Υπουργό Εξωτερικών, κύριο Δένδια, τα άλλα δύο αφορούσαν τη στρατιωτική εκπαίδευση, αλλά και τον πολιτισμό. Γνωρίζουμε, όμως, ότι, κύριε Υπουργέ, από τότε έχουν αλλάξει πάρα πολλά για τη χώρα της Γκαμπόν. Τον Αύγουστο του 2023, έγιναν εκλογές, με αποτέλεσμα, το οποίο αμφισβητήθηκε. Ακολούθησε μετεκλογική κρίση και ανατράπηκε ο μέχρι τότε Πρόεδρος, με στρατιωτικό πραξικόπημα. Τη χώρα μέχρι και σήμερα, κυβερνά μια στρατιωτική, επι της ουσίας, δικτατορία, με μεταβατικό Πρόεδρο και αν δεν απατώμαι, έχουν προκηρυχθεί εκλογές για το 2025 και νέο Σύνταγμα για τα τέλη του 2024. Επί της ουσίας, δεν είμαστε αντίθετοι στο περιεχόμενο και το σκοπό του μνημονίου συνεργασίας ούτε σε πρωτοβουλίες για την ενίσχυση των σχέσεων μας με την Γκαμπόν, αλλά και τις χώρες της Δυτικής Αφρικής. Ο αθλητισμός, έτσι κι αλλιώς, συμφωνούμε ότι έχει τη δύναμη να δημιουργεί γέφυρες, να προάγει τον διάλογο και τη συνεννόηση και να παράγει πολλαπλασιαστικά οφέλη και κατά τη γνώμη μας ορθά χρησιμοποιείται, ως μέσο διπλωματίας και σύσφιξης σχέσεων. Όπως όμως προανέφερα, η Κυβέρνηση, αυτή τη στιγμή, στη χώρα είναι μια στρατιωτική δικτατορία, που επενέβη, δια της βίας, στην πολιτική διαδικασία. Μάλιστα, γνωρίζετε, κύριε Υπουργέ, ότι στην ευρύτερη περιοχή της Δυτικής Αφρικής η σταθερότητα είναι το ζητούμενο, υπάρχουν πολλαπλές κρίσεις, υπάρχουν διαδοχικά πραξικοπήματα σε αρκετές χώρες της Δυτικής Αφρικής, όπως το Νίγηρα, την Μπουργκίνα Φάσο.

Επειδή, λοιπόν, πιστεύουμε ότι οι πολίτες της Γκαμπόν, όπως και σε κάθε χώρα, πρέπει να μπορούν να αποφασίσουν ελεύθερα και αυτόνομα για το μέλλον τους, δεν θα συναινέσουμε θετικά στο συγκεκριμένο μνημόνιο, επιφυλασσόμενοι για την εμβάθυνση της συνεργασίας με την Γκαμπόν, αφού αποκτήσει δημοκρατικά εκλεγμένη κυβέρνηση και αποκατασταθεί πλήρως η συνταγματική τάξη. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Μεϊκόπουλε.

Το λόγο έχει ο κύριος Καζαμίας, Ειδικός Αγορητής της «Πλεύσης Ελευθερίας».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Θα ήθελα προτού μιλήσω για το νομοσχέδιο, για τη Σύμβαση, να κάνω ένα σύντομο σχόλιο για τις εξελίξεις στη Μέση Ανατολή.

Η Γενική Συνέλευση του Ο.Η.Ε., πριν λίγες μέρες, ψήφισε ένα ψήφισμα, το οποίο ζητά, καλεί το Ισραήλ να αποχωρήσει από τα κατεχόμενα εδάφη εντός 12 μηνών και προβλέπει στο ψήφισμα αυτό ότι σε περίπτωση μη συμμόρφωσης του Ισραήλ με το ψήφισμα, θα πρέπει να διακοπεί κάθε εμπορική και διπλωματική σχέση με το κράτος αυτό μέχρις ότου εφαρμόσει την αποχώρησή του από τα κατεχόμενα εδάφη, τα Παλαιστινιακά εδάφη. Η Ελλάδα καλώς ψήφισε αυτό το ψήφισμα και η Πρόεδρός μας το είπε την περασμένη βδομάδα στην Ολομέλεια, την ίδια στιγμή, όμως έχουμε συναντήσεις του κυρίου Πρωθυπουργού με τον Ισραηλινό Πρωθυπουργό, τον Μπενιαμίν Νετανιάχου, στη Νέα Υόρκη. Ο Πρωθυπουργός δήλωσε προσφάτως ότι το Ισραήλ διατηρεί το δικαίωμα του ξανά και τώρα στην αυτοάμυνα, την στιγμή, που συντελείται μια γενοκτονία, που έχει στοιχίσει τη ζωή πάνω από 40 χιλιάδες ατόμων, έχει αφήσει περίπου 100.000 βαριά τραυματισμένους και ο Μπενιαμίν Νετανιάχου είναι ένας Πρωθυπουργός, για τον οποίο υπάρχει ένταλμα σύλληψης από το Διεθνές Ποινικό Δικαστήριο. Θεωρούμε ότι η πολιτική της Κυβέρνησης, πάνω στο θέμα αυτό, είναι αλλοπρόσαλλη, είναι δέσμια προκαταλήψεων όσον αφορά τη διμερή σχέση που θέλει ο Πρωθυπουργός, να έχει με τον Μπενιαμίν Νετανιάχου και δεν έχει καμία, μα καμία σχέση με την πολιτική αρχών, που επικαλείται η Κυβέρνηση ότι θέλει να έχει στο Μεσανατολικό και την οποία η Κυβέρνηση υποτίθεται ότι προωθεί, ψηφίζοντας υπέρ αποφάσεων του Ο.Η.Ε., όπως αυτή της περασμένης εβδομάδας. Θεωρούμε ότι ο Πρωθυπουργός πρέπει να επανεξετάσει πολύ σοβαρά και τις δηλώσεις του για το δικαίωμα του Ισραήλ στην αυτοάμυνα, τις οποίες θεωρούμε απαράδεκτες και την προοπτική περαιτέρω επισκέψεων και σχέσεων με το Ισραήλ. Η «ΠΛΕΥΣΗ ΕΛΕΥΘΕΡΙΑΣ» από αρκετούς μήνες θεωρεί ότι πρέπει να διακόψει η χώρα μας τις διπλωματικές σχέσεις με το Ισραήλ, μέχρις ότου σταματήσει η γενοκτονία στη Γάζα.

Μετά από αυτές τις εισαγωγικές παρατηρήσεις, θα ήθελα τώρα να πω και κάποια πράγματα για το νομοσχέδιο, που έχουμε. Αυτό το νομοσχέδιο αφορά την αθλητική συνεργασία, ανάμεσα στη χώρα μας και την Γκαμπόν, έρχεται στη Βουλή με καθυστέρηση περίπου δύο χρόνων και την ίδια στιγμή, ενώ θα απασχολήσει τη Βουλή και σήμερα και αύριο στην Ολομέλεια υπάρχουν φλέγοντα ζητήματα, για τα οποία έχουμε ζητήσει και εμείς και άλλα κόμματα της αντιπολίτευσης να γίνει συζήτηση και στις Επιτροπές και στην Ολομέλεια, όπως είναι το ζήτημα των πυρκαγιών του καλοκαιριού, ιδίως η πυρκαγιά της Αττικής στις 11 με 13 Αυγούστου και ζητήματα, όπως είναι η συγκάλυψη του σκανδάλου των υποκλοπών. Ο Πρωθυπουργός, σύμφωνα με τα λεγόμενα του Προέδρου της Βουλής, στη Διάσκεψη των Προέδρων, στην οποία είμαι μέλος, είχε αρχικά υποσχεθεί ότι θα γίνει συζήτηση στις αρχές Σεπτεμβρίου, μετά μετατοπίστηκε αυτό στα τέλη του Σεπτεμβρίου και τώρα μαθαίνουμε ότι θα γίνει μετά το τέλος της αντιπυρικής περιόδου, δηλαδή κάποια στιγμή, προφανώς, τον Νοέμβριο, γιατί η αντιπυρική περίοδος τελειώνει στα τέλη Οκτωβρίου! Με άλλα λόγια, θεωρούμε εκ μέρους της «ΠΛΕΥΣΗΣ ΕΛΕΥΘΕΡΙΑΣ» ότι δεν συζητούνται ζητήματα μεγάλης σημασίας για τη χώρα και η Βουλή απασχολείται με ζητήματα χαμηλής πολιτικής, όπως είναι η αθλητική συνεργασία με την Γκαμπόν, για να αποφευχθεί ακριβώς η συζήτηση, πάνω στα σημαντικά αυτά ζητήματα.

Η Σύμβαση, που έχουμε μπροστά μας, υπεγράφη στο Λιμπρεβίλ, πριν περίπου δύο χρόνια, στις 13/1/2023. Απορούμε γιατί έρχεται τώρα στη Βουλή; Και αυτό συνδέεται με το διαδικαστικό θέμα, που υπογράμμισα λίγο πριν. Στη Σύμβαση, σε αυτά τα δύο χρόνια, έχουν υπάρξει μια σειρά εξελίξεων, που καθιστούν τη σύμβαση σε μεγάλο βαθμό παρωχημένη. Τα άρθρα 1 και 2 αναφέρονται συγκεκριμένα για την αξία των Ολυμπιακών αγώνων και το άρθρο 2 αναφέρεται στην ενίσχυση των φορέων, που θα συμμετέχουν στους Ολυμπιακούς αγώνες και μάλιστα υποστηρίζει πολύ σωστά, κατά την άποψή μας, την Ολυμπιακή εκεχειρία. Αυτά υπεγράφησαν, για τους Ολυμπιακούς του 2024, όμως τώρα έχουν περάσει οι Ολυμπιακοί και τίποτα από όλα αυτά δεν έχει κυρωθεί από την Ελληνική Βουλή, ακριβώς λόγω της ολιγωρίας για την οποία περιμένουμε ο κύριος Υπουργός να μας δώσει και μία εξήγηση. Επίσης, ένα άλλο διαδικαστικό θέμα είναι ότι η Σύμβαση αυτή έχει υπογραφεί από τον Υπουργό Εξωτερικών, θα έπρεπε να συζητείται στην Επιτροπή Εξωτερικών Υποθέσεων και όχι εδώ στην Επιτροπή Μορφωτικών Υποθέσεων.

**Ο Υπουργός Εξωτερικών είχε κάνει τότε μια σειρά από ταξίδια στη Δυτική Αφρική και την περίοδο εκείνη είχε επισκεφθεί τρεις χώρες της Δυτικής Αφρικής, από τις 11 έως τις 13 Ιανουαρίου και στο πλαίσιο αυτό υπεγράφη η Σύμβαση. Η άλλη μεγάλη εξέλιξη, που έγινε πέρα από τους Ολυμπιακούς αγώνες, για τους οποίους, βεβαίως, η Σύμβαση δεν είχε Κυρωθεί είναι το πραξικόπημα, που έλαβε χώρα, στην Γκαμπόν, στις 30 Αυγούστου του 2023. Αυτό το πραξικόπημα, ακύρωσε ένα αποτέλεσμα εκλογών. Έχει καταδικαστεί από τον Ο.Η.Ε. από την Ε.Ε. από τις Ηνωμένες Πολιτείες, από τον Οργανισμό Αφρικανικής Ενότητας και έρχεται στη Βουλή σήμερα μια Σύμβαση, με αυτό το καθεστώς, το στρατιωτικό καθεστώς, που κυβερνάει, αυτή τη στιγμή, στην Γκαμπόν και αναθερμαίνει τη συνεργασία, στο πεδίο του αθλητισμού. Αυτό θεωρούμε ότι δεν λαμβάνει καθόλου υπόψη τις πολιτικές εξελίξεις και μάλιστα, θα σας αναφέρω μόνο μία. Υπάρχουν αναφορές Διεθνών Οργανισμών του Στέιτ Ντιπάρτμεντ για την κατάσταση των ανθρωπίνων δικαιωμάτων στην Γκαμπόν, μετά το πραξικόπημα. Είναι τριάντα τεσσάρων σελίδων στα αγγλικά και αυτή η Έκθεση μιλάει για αυθαίρετες και παράνομες εκτελέσεις. Για εξωδικαστικές εκτελέσεις, κύριε Υπουργέ, για βασανιστήρια σε εκτεταμένη διάσταση, για εξευτελιστική μεταχείριση πολιτών από τις Ηνωμένες Πολιτείες και δεν είναι κάποιες Μ.Κ.Ο. είναι του Στέιτ Ντιπάρτμεντ, των Ηνωμένων Πολιτειών. Και συνεχίζω. Οι αυθαίρετες συλλήψεις, οι κρατήσεις για μεγάλο αριθμό πολιτικών κρατουμένων, για σοβαρούς περιορισμούς στην ελευθερία της έκφρασης περιλαμβανομένου και σημαντικού περιορισμού στο ίντερνετ και μιλάει επίσης για εκτεταμένη διαφθορά.**

 **Η «Πλεύση Ελευθερίας» θεωρεί ότι η συνεργασία, στο πεδίο του αθλητισμού, δίνει τη δυνατότητα να προωθηθούν η φιλία και η ειρήνη, μεταξύ των λαών. Καταρχήν, είμαστε θετικοί σε τέτοιου είδους συνεργασίες, ταυτόχρονα, όμως, γνωρίζουμε, πολύ καλά, ότι ο αθλητισμός έχει συχνά συνδεθεί με συμφέροντα και με φαινόμενα διαφθοράς, όπως για παράδειγμα, στην πολύκροτη υπόθεση του Quatargate και στη συγκεκριμένη περίπτωση έχουμε μία Σύμβαση στον τομέα του αθλητισμού, η οποία ό, τι φαίνεται, αν υπογραφεί, αν κυρωθεί από τη Βουλή, θα νομιμοποιεί τη δικτατορία, που, αυτή τη στιγμή, βρίσκεται στην εξουσία στην Καμπούλ.**

**Προς το παρόν, κύριε Πρόεδρε, θα επιφυλαχθούμε και θα διατυπώσουμε την τελική μας άποψη στην Ολομέλεια. Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, κύριε Καζαμία.**

**Το λόγο έχει η κυρία Παναγιώτα Γρηγοράκου.**

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ- ΚΙΝΑΛ»):**

**Ευχαριστώ πολύ, κύριε Πρόεδρε. Καλημέρα, κυρίες και κύριοι συνάδελφοι, κύριε Υπουργέ, πράγματι κι εμείς θα θέλαμε να κάνουμε μια αναφορά, αυτή τη στιγμή, στο πολιτικό καθεστώς, στο οποίο υπάρχει αυτή τη στιγμή στην Γκαμπόν, όπου, ως γνωστόν, υπάρχει πραξικόπημα, έχουν καταλάβει την εξουσία στη χώρα της Αφρικής, δώδεκα αξιωματικοί του στρατού και των σωμάτων ασφαλείας και στην ουσία αμφισβήτησαν το αποτέλεσμα των δημοκρατικών εκλογών, που είχαν διεξαχθεί, στις 26 Ιουλίου του 2024. Μπροστά στις κάμερες της κρατικής τηλεόρασης, οι πραξικοπηματίες ανακοίνωσαν πως όλοι οι θεσμοί της δημοκρατίας καταλύονται. Καταλύεται η Κυβέρνηση, η Γερουσία, η Βουλή και το Συνταγματικό δικαστήριο. Κάλεσαν τους ανθρώπους, τους πολίτες της Γκαμπόν, να παραμείνουν ψύχραιμοι και υποσχέθηκαν ότι θα παραμείνουν προσηλωμένοι στην τήρηση των δεσμεύσεων της Γκαμπόν έναντι της διεθνούς κοινότητας.**

**Παρότι, λοιπόν, το Μνημόνιο κατανόησης συνεργασίας στον τομέα του αθλητισμού μεταξύ της Ελληνικής Δημοκρατίας και της Κυβέρνησης της Δημοκρατίας της Γκαμπόν, που συζητάμε σήμερα, φαίνεται ότι δεν επηρεάζεται από τα πολιτικά δεδομένα, τα οποία υπάρχουν στη χώρα της Αφρικής, είναι φυσικά αναγκαίο και εμείς, ως ΠΑΣΟΚ -Κίνημα Αλλαγής, να κάνουμε μια αναφορά στα ανθρώπινα δικαιώματα, που είναι πάντα το πρώτο θύμα κάθε δικτατορίας.**

 **Η χώρα μας οφείλει να βρεθεί απέναντι, με κάθε τρόπο, σε κάθε πιθανή καταπάτηση των ανθρωπίνων δικαιωμάτων και η δημόσια καταδίκη, αλλά και η συνεργασία με διεθνείς φορείς, προκειμένου να επιβληθούν πιέσεις ή κυρώσεις στη δικτατορία, όταν υπάρχουν αποδείξεις συστηματικής παραβίασης, πρέπει να θεωρείται δεδομένη.**

**Τώρα, σχετικά με το νομοσχέδιο, νομίζω ότι τα περισσότερα τα έχουν πει και οι δύο Εισηγητές, της Νέας Δημοκρατίας και του ΣΥΡΙΖΑ. Έχουμε δύο άρθρα, το πρώτο αφορά την Κύρωση του Μνημονίου και το δεύτερο την έναρξη ισχύος. Το Μνημόνιο κατανόησης αποτελείται από 11 άρθρα, τα οποία στοχεύουν στην εγκαθίδρυση και περαιτέρω ισχυροποίηση των σχέσεων φιλίας και συνεργασίας μεταξύ των δύο χωρών, στη βάση του αθλητισμού και προβλέπει, μεταξύ άλλων, ανταλλαγή σε εξειδικευμένες γνώσεις, θεσμική συνεργασία, επιστήμη και τεχνολογία, που εφαρμόζεται στον αθλητισμό, στην οργάνωση αθλητικών διοργανώσεων, στη συμμετοχή των γυναικών στον αθλητισμό, αθλητικές υποδομές και αθλητικός τουρισμός.**

**Προφανώς, το υπό Κύρωση Μνημόνιο κατανόησης κινείται προς τη θετική κατεύθυνση και λειτουργεί, ως βάση, για ευρύτερη συνεργασία, μεταξύ των δύο συμβαλλόμενων χωρών, με στόχο να επιτευχθεί η κοινωνική και οικονομική ευημερία των δύο λαών. Με αφορμή το συζητούμενο νομοσχέδιο, θα θέλαμε να κάνουμε μια αναφορά, την οποία κοινοβουλευτικά, πολλές φορές, έχουμε φέρει, ως ΠΑΣΟΚ -Κίνημα Αλλαγής, στη Βουλή και έχει σχέση, φυσικά, με τις οικονομικές παροχές στους αθλητές με υψηλές διακρίσεις στους Ολυμπιακούς Αγώνες. Και επειδή και οι Ολυμπιακοί Αγώνες του Παρισιού μόλις ολοκληρώθηκαν, θεωρούμε ότι η συγκεκριμένη αναφορά είναι πιο επίκαιρη από ποτέ. Μέχρι πρότινος, οι συγκεκριμένες οικονομικές παροχές καταβάλλονταν, με τεράστια καθυστέρηση, τεσσάρων χρόνων, όσο δηλαδή και τα έτη μιας Ολυμπιάδας. Αναγνωρίζουμε, βέβαια, ότι επί Υπουργίας του κ. Βρούτση υπήρξε μια επιτάχυνση στις διαδικασίες και μειώθηκε η χρονική καθυστέρηση από τα 4 χρόνια στα 3 έτη, ωστόσο εξακολουθεί και αποτελεί ακόμα ένα πολύ μεγάλο χρονικό διάστημα αναμονής για την οικονομική επιβράβευση.**

 **Άρα, λοιπόν, εμείς θεωρούμε ότι αυτή τη στιγμή κρίνεται και πάλι αναγκαία η λήψη πρωτοβουλιών, ώστε να μεγιστοποιηθούν οι χρόνοι καταβολής των συγκεκριμένων οικονομικών παροχών και να αναγνωριστεί στην πράξη η ευγνωμοσύνη προς τους αθλητές, οι οποίοι προσφέρουν σημαντικές υπηρεσίες στη χώρα μας και μεγάλες συγκινήσεις σε όλες τις Ελληνίδες και τους Έλληνες. Γιατί πάντα, όπως όλοι γνωρίζουμε, είναι πολύ καλά τα χειροκροτήματα, τα συγχαρητήρια, τα πολλά μπράβο, αλλά θεωρούμε ότι η πολιτεία θα πρέπει και εμπράκτως να δώσει τη στήριξη, που υπάρχει και πρέπει να υπάρχει στους συγκεκριμένους αθλητές. Σχετικά με την ψήφο μας, επιφυλασσόμεθα στην Ολομέλεια. Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε.**

 **Το λόγο έχει ο κ. Δελής.**

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Ευχαριστώ, κύριε Πρόεδρε.**

**Θα λέγαμε, κύριε Πρόεδρε, ότι, ως Κ.Κ.Ε. γενικά μιλώντας, δεν είμαστε αντίθετοι με αυτού του τύπου τις διακρατικές συμφωνίες και συμβάσεις. Και βεβαίως, συμφωνούμε με τις διακηρύξεις αυτών των διακρατικών συμφωνιών για την ισχυροποίηση π.χ. των σχέσεων φιλίας και συνεργασίας, μεταξύ των δύο χωρών, στη βάση του αθλητισμού, εν προκειμένω, της χώρας μας και της Γκαμπόν. Σημασία έχει βέβαια, ο τρόπος, με τον οποίο υλοποιούνται αυτές οι διακηρύξεις και σε ποια κατεύθυνση, κάθε φορά. Και αν το δούμε εδώ πιο συγκεκριμένα και κοιτώντας το περιεχόμενο της Διακρατικής Συμφωνίας, αλλά και την Αιτιολογική Έκθεση, που τη συνοδεύει, αναφέρεται χαρακτηριστικά ότι αυτή αποσκοπεί να προσπορίσει όφελος και στις δύο χώρες, μέσω της ανταλλαγής εξειδικευμένης γνώσης και εμπειρίας σε τομείς κοινού ενδιαφέροντος, όπως η Επιστήμη και η Τεχνολογία του Αθλητισμού, της Αθλιατρικής, της Οργάνωσης Αθλητικών Διοργανώσεων, της κατάρτισης ειδικών του αθλητισμού και προσέξτε, της καταπολέμησης εκφυλιστικών φαινομένων στον αθλητισμό.**

**Όλα αυτά βεβαίως, συμβαίνουν, λαμβάνουν χώρα, στο τοπίο του εμπορευματοποιημένου αθλητισμού, η εμπορευματοποίηση του οποίου βαθαίνει, ολοένα και περισσότερο. Και με αυτή την έννοια, δεν αποκλείεται, ίσα- ίσα, είναι σχεδόν κανόνας, οι εταιρείες για παράδειγμα, οι οποίες ασχολούνται με την επιστήμη και την τεχνολογία του αθλητισμού να είναι οι ίδιες οι εταιρείες, οι οποίες έχουν αθλητικές εταιρείες. Έχουν, δηλαδή, αθλητικούς ομίλους, έχουν αθλητικές ομάδες και, σε πολλές περιπτώσεις, αυτός έχει επαγγελματοποιηθεί.**

**Στη συνέχεια, αναφέρεται το άρθρο 5 στους τρόπους προώθησης της αθλητικής συνεργασίας. Περιγράφονται, μάλλον ορισμένοι τρόποι αυτής της αθλητικής συνεργασίας, όπως ανταλλαγή ειδικών, σεμινάρια, συμπόσια, συνέδρια, κατάρτιση ειδικών, ανάπτυξη ανθρώπινων πόρων, στον τομέα του αθλητισμού. Η έκφραση της «ανάπτυξης των ανθρώπινων πόρων», είναι ακριβώς η λεκτική έκφραση του εμπορευματοποιημένου αθλητισμού και μιλώντας για σεμινάρια, συμπόσια και συνέδρια και για την καταπολέμηση των εκφυλιστικών φαινομένων στον αθλητισμό, τα οποία εξειδικεύονται, παρακάτω.**

Στην ίδια Συμφωνία, ως καταπολέμηση της βίας, των θεατών, του ντόπινγκ και της χειραγώγησης των αγώνων, η χειραγώγηση των αγώνων, η οποία βεβαίως συμβαίνει, κυρίως μέσω του ηλεκτρονικού στοιχήματος, συνδυάζοντάς τα όλα αυτά, μας ήρθε στο νου και θυμηθήκαμε μια όχι και πολύ παλιά ημερίδα, την οποία οργάνωσε μάλιστα το Τμήμα Οργάνωσης και Διαχείρισης Αθλητισμού του Πανεπιστημίου Πελοποννήσου, ενός κρατικού Πανεπιστημίου, μαζί με το ελληνικό φόρουμ για το ψηφιακό μέλλον και τη Διεθνή Ένωση Αθλητικών Δημοσιογράφων. Η ημερίδα αυτή έγινε, πραγματοποιήθηκε, στις 10 Ιανουαρίου του 2020 και είχε ως θέμα, ακούστε: «Ο αθλητικός στοιχηματισμός σήμερα, προκλήσεις και προοπτικές για την ελληνική οικονομία και κοινωνία». Ήταν βασικό θέμα αυτής της ημερίδας το πώς θα λειτουργήσει ένα πλαίσιο, ώστε να αναπτυχθεί το διαδικτυακό, κατά βάση, στοίχημα. Από τότε, «κύλησε αρκετό νερό στο αυλάκι», από το 2020 και αναπτύχθηκε πάρα πολύ το διαδικτυακό στοίχημα, σε βαθμό μάλιστα εθισμού πολλών στρωμάτων της κοινωνίας και όλα αυτά γίνονται επίσημα. Με τέτοιου είδους ημερίδες και σεμινάρια, θα εμβαθύνουμε τις σχέσεις, ανάμεσα στους λαούς των δύο χωρών; Δεν νομίζουμε. Είναι ακριβώς το αντίθετο, γιατί όλη αυτή η εμπορευματοποίηση του αθλητισμού γεννά ακριβώς τη βία των θεατών, που είναι η οπαδική βία, δεν υπάρχει γενικά βία των θεατών, είναι οι οπαδικοί στρατοί στην υπηρεσία των ιδιοκτητών, των μεγαλοϊδιοκτητών των αθλητικών ομάδων, ποδοσφαίρου, μπάσκετ κτλ., οι οποίοι προβαίνουν σε τέτοιου είδους ενέργειες. Με λίγα λόγια, σε ένα ολοένα και βαθύτερα εμπορευματοποιούμενο τοπίο αθλητικό, δεν ξέρουμε πώς μπορεί να χωρέσουν και τι ακριβώς αξία έχουν οι αξίες και τα ιδανικά των Ολυμπιακών Αγώνων. Τα βλέπουμε, άλλωστε και αυτά πως έχουν φθάσει να πουλιούνται κυριολεκτικά στο παζάρι.

 Τούτων δοθέντων και χωρίς βεβαίως να μπορεί κανείς να αγνοήσει αυτό που έγινε στην Γκαμπόν πέρυσι, μιλάω για το πραξικόπημα, το Κ.Κ.Ε. δεν μπορεί να δώσει θετική ψήφο στο νομοσχέδιο, στη Σύμβαση αυτή, εν πάση περιπτώσει και θα επιφυλαχθούμε και εμείς για την ψήφο μας στην Ολομέλεια. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Ευχαριστούμε πολύ, κ. Δελή.

Τον λόγο έχει η κυρία Σοφία-Χάιδω Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

 Κύριε Υπουργέ, κυρίες και κύριοι συνάδελφοι, προωθείται προς κύρωση το Μνημόνιο κατανόησης συνεργασίας στον τομέα του αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν, που υπογράφηκε στη Λιμπρεβίλ, στις 13 Ιανουαρίου, το 2023. Είναι εξαιρετικά κρίσιμο να υπάρχει και μία συνέπεια, ως προς την Κύρωση των επιμέρους συμφωνιών, μνημονίων, πρωτοκόλλων κ.λπ.

Με το άρθρο 1 του μνημονίου, προβλέπεται η ενίσχυση της συνεργασίας, μεταξύ των μερών και τονίζεται η δέσμευσή τους να προωθήσουν τις αξίες και τα ιδανικά των Ολυμπιακών Αγώνων, όπως της άμιλλας, της αλληλεγγύης και της φιλίας. Με τα ιδανικά του αθλητισμού, με τους Ολυμπιακούς Αγώνες, οι αρχαίοι Έλληνες προέβαλαν, παγκόσμια, τις αξίες και τις αρετές, που είναι καθολικές και πανανθρώπινες. Δεν είναι τυχαίο το γεγονός ότι μόνο στην αρχαία Ελλάδα και μόνο στον τομέα του αθλητισμού χρησιμοποιείται ο όρος «ευγενής άμιλλα».

Στο άρθρο 2, γίνεται λόγος για την προώθηση της Ολυμπιακής Εκεχειρίας, για την αναβίωση της και για τη συνεργασία μας με την Γκαμπόν, εντός του συστήματος των Ηνωμένων Εθνών για την αναγνώριση και την παγκόσμια εφαρμογή της. Ο αθλητισμός, ως κοινωνική δραστηριότητα, συνδέεται άρρηκτα, με την επίτευξη της ευεξίας, την ηθικοπλαστική προετοιμασία των νέων, καθώς και την απόκτηση χρήσιμων γνώσεων για τη μετέπειτα ζωή τους. Στη χώρα μας, πιστώνεται η πατρότητα αυτού του αθλητικού ιδεώδους.

Για ποια εκεχειρία μιλάμε, όμως; Ο θεσμός της ιερής εκεχειρίας καθιερώθηκε τον 8ο αιώνα προ Χριστού. Οι δημιουργοί της, οι αρχαίοι Έλληνες βασιλιάδες Ίφιτος, Κλεισθένης και Λυκούργος υπέγραψαν τη μεγαλύτερη σε διάρκεια συμφωνία ειρήνης στην ιστορία, την Ολυμπιακή Εκεχειρία, η οποία αργότερα επικυρώθηκε, ως Συνθήκη και από τις υπόλοιπες ελληνικές πόλεις - κράτη. Σύμφωνα με αυτή τη διεθνή συμφωνία, όλες οι εχθροπραξίες αναβάλλονταν, κατά τη διάρκεια της Εκεχειρίας, η οποία άρχιζε 7 ημέρες, πριν την έναρξη των Ολυμπιακών Αγώνων και έληγε την 7η ημέρα, μετά τη λήξη των Αγώνων. Η Εκεχειρία εξασφάλιζε ότι οι αθλητές, οι υπόλοιποι συμμετέχοντες και οι θεατές των Αγώνων μπορούσαν να ταξιδέψουν με ασφάλεια, στην Αρχαία Ολυμπία και να γυρίσουν, μετά, στις πατρίδες τους. Η Ολυμπιακή Εκεχειρία μπήκε, για πρώτη φορά, στην ατζέντα της Γενικής Συνέλευσης των Ηνωμένων Εθνών, το 1993. Η Δ.Ο.Ε. ήταν αυτή, που, για πρώτη φορά, από την αρχαιότητα πήρε την πρωτοβουλία, το 1992, για την αναβίωση της ιδέας της Ολυμπιακής Εκεχειρίας. Από τη Διεθνή Ολυμπιακή Επιτροπή, σε συνεργασία, με την Ελλάδα, το 2000, ιδρύθηκε το Διεθνές Κέντρο Ολυμπιακής Εκεχειρίας, το οποίο επιδιώκει, σύμφωνα με την ιστοσελίδα του, την παύση όλων των εχθροπραξιών, κατά τη διάρκεια των Ολυμπιακών Αγώνων, αλλά και πέραν αυτών. Ούτε μεμονωμένες προσπάθειες ηγετών ούτε το Διεθνές Κέντρο Ολυμπιακής Εκεχειρίας κατάφεραν, μέχρι σήμερα, να ανταποκριθούν στην ανάγκη μιας διαμεσολάβησης για την επίλυση του διαρκώς αυξανόμενου αριθμού των συγκρούσεων στον κόσμο.

Στο άρθρο 3, ορίζονται οι τομείς για την καθιέρωση της αθλητικής συνεργασίας, μεταξύ των δύο κρατών. Γίνεται λόγος για ανταλλαγή εξειδικευμένης γνώσης σε τομείς, όπως οργάνωση αθλητικών διοργανώσεων, θεσμική συνεργασία, καταπολέμηση της βίας κλπ., με ποιους θεσμούς θα συνομιλήσει η ελληνική Κυβέρνηση; Ο αθλητισμός ανέκαθεν κατείχε μια ιδιαίτερα σημαντική θέση, στη χώρα μας, την Ελλάδα, η οποία και αποτέλεσε την κοιτίδα όλων των ιδεών, ιδανικών και αξιών, που τον συνοδεύουν.

Στο άρθρο 3, γίνεται επίσης λόγος για ανταλλαγή εξειδικευμένης γνώσης, σε αθλητικές υποδομές. Τι έχουμε να τους προτείνουμε για αθλητικές υποδομές; Οι Ολυμπιακές Εγκαταστάσεις παρουσιάζουν, στο σύνολό τους, εικόνα εγκατάλειψης και απαξίωσης, παρά το γεγονός ότι κόστισαν πολλά χρήματα στους Έλληνες πολίτες. Οι φθορές στις εγκαταστάσεις ή η μηδενική μέριμνα για τη συντήρησή τους και η λεηλάτηση του εξοπλισμού τους αποτέλεσαν ακόμη και παράδειγμα προς αποφυγήν, για τις επόμενες χώρες, που ανέλαβαν τη διοργάνωση των Ολυμπιακών Αγώνων. Στη Βαρκελώνη, 1992 και στο Λονδίνο 2012, αντίθετα οι εν λόγω εγκαταστάσεις έχουν γίνει σήμα κατατεθέν των πόλεων και φιλοξενούν κορυφαία αθλητικά και μη γεγονότα. Στην Αθήνα, οι εγκαταστάσεις, που σύμφωνα με το Reuters κόστισαν στη χώρα μας, συνολικά, 8,22 δισεκατομμύρια, απλώς έγιναν, για να εξυπηρετήσουν τις ανάγκες των αγώνων για 15 ημέρες και ύστερα, όπως διαπιστώσαμε, κάποιες εξ αυτών εγκαταλείφθηκαν πλήρως.

Ένα από τα γήπεδα - στολίδια αυτών των εγκαταστάσεων ήταν εκείνο του Μπιτς Βόλεϊ, στην Καλλιθέα. Η εγκατάσταση, που κάποτε αποτελούσε κόσμημα για την Αθήνα και φιλοξενούσε, πάνω από 20.000 θεατές, είναι εγκαταλελειμμένη, εδώ και 20 χρόνια, ενώ έχει υποστεί σοβαρούς βανδαλισμούς και έχει μετατραπεί σε σκουπιδότοπο. Η πρόσβαση στον χώρο του γίνεται αβίαστα, ενώ παντού εντός του κυριαρχεί μία εικόνα εγκατάλειψης, με σπασμένους αναπτήρες, λεκάνες, καθρέφτες, πόρτες, γραφεία και πεταμένα υλικά σε όλους τους χώρους. Τον Νοέμβριο του 2017, έγινε συνάντηση, μεταξύ εκπροσώπων της Περιφέρειας Αττικής, της ΕΟΠΕ και της ΟΧΕ, με στόχο να διερευνηθούν οι πιθανότητες αξιοποίησης του ως άνω Ολυμπιακού Κέντρου Μπιτς Βόλεϊ, όπου συζητήθηκαν οι τρόποι με τους οποίους οι δύο Ομοσπονδίες θα μπορέσουν να ξαναδώσουν ζωή σε μία από τις καλύτερες Ολυμπιακές Εγκαταστάσεις. Ως τώρα, όμως, δεν έχει γίνει απολύτως τίποτα.

Πριν από 3,5 χρόνια σας ρωτήσαμε και απάντηση δεν πήραμε. Φέτος, στις 18 Ιουλίου δέχτηκε ένα ακόμα χτύπημα με τη φωτιά, που ξέσπασε σε απορρίμματα, που βρίσκονταν στο σημείο, καθώς και έκαψε περίπου 300 καθίσματα.

Για τα άρθρα 4 και 5, αναφορικά με τις δράσεις και τους τρόπους προώθησης της αθλητικής συνεργασίας, η συνεισφορά του Αθλητισμού στην κοινωνία μας είναι αδιαμφισβήτητη. Έχει, πραγματικά, μεγάλη δύναμη, πλην, όμως, ισχύουν οι ως άνω επιφυλάξεις.

Στην παράγραφο 10 του άρθρου 4, αναφέρεται, μεταξύ άλλων, «να φιλοξενούν αθλητικά και προπονητικά camp». Ελληνική λέξη δεν υπάρχει;

Το άρθρο 6 αναφέρεται στην ανταλλαγή επισκέψεων, μεταξύ των Μερών για την ενίσχυση της συνεργασίας, στον τομέα του Αθλητικού Τουρισμού, μέσω πρόσκλησης εθνικών φορέων των μερών, για να παραστούν σε αθλητικές εκδηλώσεις και αγώνες. Το ύψος της δαπάνης εκ των ανωτέρω ποιο θα είναι, όμως;

Σχετικά με το άρθρο 7, θεωρούμε ότι όλες οι συνεργασίες πρέπει να αξιολογούνται και η αξιολόγηση αυτή πρέπει να γίνεται με σοβαρά κριτήρια, ούτως ώστε να καθίσταται εφικτή η περαιτέρω ανάπτυξή της. Δεν υπάρχει, όμως, έστω ένα όριο των εξόδων, για να γνωρίζουμε πού βαδίζουμε.

Στο άρθρο 8, αναφέρεται ότι τα Μέρη συμφωνούν να ενθαρρύνουν τη συνεργασία τους στον τομέα της Αθλητικής Πολιτικής, εντός των διεθνών οργανισμών και θεσμών.

Τα άρθρα 9, 10 και 11 του Μνημονίου ρυθμίζουν τυπικά ζητήματα, όπως γίνεται σε αυτές τις περιπτώσεις. Ο αθλητισμός αποτελεί τη βάση της πλειονότητας των κοινωνικών επιδράσεων και η δύναμή του είναι, πραγματικά, μεγάλη. Είναι ένα μάθημα προσπάθειας, αγώνα, επιμονής, διεκδίκησης. Όλα αυτά θα πρέπει να αναπτύσσονται σε δημοκρατικό πλαίσιο και σε συνθήκες ειρήνης.

Για την ψήφιση του παρόντος επιφυλασσόμαστε επί της Ολομέλειας. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Θρασκιά Ουρανία (Ράνια), Καλαματιανός Διονύσιος- Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Τζούφη Μερόπη, Βορύλλας Ανδρέας, Τσιρώνης Σπυρίδων και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακοπούλου.

Το λόγο έχει ο κ. Κόντης, Ειδικός Αγορητής από τους «Σπαρτιάτες», μετά από παράκληση να προηγηθεί, γιατί έχει παράλληλη υποχρέωση.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κύριε Πρόεδρε και ευχαριστώ και τους κυρίους συναδέλφους, που μου παραχώρησαν τη σειρά τους, για να πάω στην επόμενη συνεδρίαση, που αρχίζει τώρα.

Αυτή η Σύμβαση - αντίθετα από το ό,τι είπαν οι προηγούμενοι συνομιλητές - καλό είναι που άργησε να έρθει, γιατί εν τω μεταξύ άλλαξε η Κυβέρνηση εκεί και επήλθε η στυγνή δικτατορία, που υπάρχει σήμερα. Πρόκειται για μια αιμοσταγή δικτατορία, η οποία έχει καταγγελθεί από όλους ότι βασανίζει, σκοτώνει, δολοφονεί και δε σέβεται τα ανθρώπινα δικαιώματα. Είναι αδύνατο να υπάρξει μία συνεργασία σε αθλητικό επίπεδο, με μία χώρα, την οποία θα αναγνωρίζαμε ντε φάκτο, τη στιγμή που οι περισσότερες χώρες στον κόσμο την έχουν καταγγείλει.

Είμαστε σίγουρα υπέρ οποιασδήποτε αθλητικής συνεργασίας, γιατί θεωρούμε ότι ο αθλητισμός ενώνει τους λαούς και βοηθάει τη σύσφιξη των σχέσεων, αλλά όχι με αυτό τον τρόπο και με τέτοιου είδους δημοκρατίες. Θα ήταν ένα πολύ κακό παράδειγμα για μία χώρα, η οποία καταγγέλλει συνεχώς - όπως η Ελλάδα - οποιαδήποτε μορφή τυραννίας να συνάψει μια σύμβαση, με μια χώρα η οποία, ακριβώς, δε σέβεται όχι μόνο τα δικαιώματα, αλλά δολοφονεί και το λαό της.

Εάν, λοιπόν, είχε έρθει αυτή η Σύμβαση τότε και υπήρχε η προηγούμενη Κυβέρνηση και ήμασταν εμείς εδώ, σίγουρα θα την είχαμε υπερψηφίσει, παρόλο που έχουμε κάποιες αμφιβολίες σε κάποια επιμέρους άρθρα - που είναι, βέβαια, λεπτομέρειες εφαρμογής - όπως η έλλειψη ενός σαφούς πλαισίου υλοποίησης. Αφού το Μνημόνιο αναφέρει διάφορες δράσεις και στόχους και δεν υπάρχει ένα σαφές πλαίσιο για το πώς ακριβώς θα υλοποιηθούν οι δράσεις, ποιοι θα είναι οι υπεύθυνοι φορείς για την εφαρμογή του και πώς θα αξιολογηθεί η επιτυχία της συμφωνίας, χωρίς ένα σαφές και συγκεκριμένο σχέδιο υλοποίησης και κάποια διοικητικά προβλήματα για διευθέτηση διαφορών κ.λπ..

Η Γκαμπόν, σίγουρα, είναι μια πλούσια χώρα. Είναι 5η χώρα σε παραγωγή πετρελαίου και έχει και μαγγάνιο - έχει τα πάντα στην Αφρική – αλλά, δυστυχώς, όπως είπα και πριν αρχικά, έχει επέλθει μία κατάλυση όλων των δημοκρατικών ελευθεριών και δεν βλέπουμε πως θα μπορεί να υπάρξει αθλητική ανάπτυξη. Φανταστείτε ότι το 2012 είχαν Ολυμπιονίκη στην Ολυμπιάδα του Λονδίνου στο Τάε Κβο Ντο και από τότε μέχρι σήμερα δεν έγιναν προσπάθειες ανάπτυξης. Ήδη, τώρα έχουν ανασταλεί οι περισσότερες αθλητικές δραστηριότητες στη χώρα.

Έτσι, εμείς, για να μην πολυλογήσω - θα αναφερθώ περισσότερο στην Ολομέλεια - είμαστε κατά αυτής της Σύμβασης. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Κόντη.

Το λόγο έχει ο κ. Χουσεΐν Ζεϊμπέκ, Ειδικός Αγορητής από τη Νέα Αριστερά.

**ΧΟΥΣΕΪΝ ΖΕΪΜΠΕΚ (Ειδικός Αγορητής της Κ.Ο. «Νέα Αριστερά»):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε σήμερα να κυρώσουμε ένα μνημόνιο κατανόησης, που υπεγράφη, τον Ιανουάριο το 2023, μεταξύ της Ελληνικής Κυβέρνησης και της Κυβέρνησης της Δημοκρατίας της Γκαμπόν, για συνεργασία στον τομέα του αθλητισμού, με στόχο να ενισχυθούν – όπως αναφέρεται – να ισχυροποιηθούν και να αναπτυχθούν περαιτέρω οι φιλικές σχέσεις μεταξύ των δύο χωρών.

Στα 11 άρθρα, που απαρτίζουν αυτό το Μνημόνιο συνεργασίας, γίνεται λόγος για τις αξίες άμιλλας, της αλληλεγγύης και της φιλίας, ως βασικό συστατικό των Ολυμπιακών Αγώνων. Τουλάχιστον, έτσι θα έπρεπε να είναι, αρχές με τις οποίες, προφανώς, κανείς δε μπορεί να διαφωνήσει επί της αρχής.

Επιτρέψτε μου να σταθώ λίγο παραπάνω στο άρθρο 2 της Σύμβασης, όπου αναφέρεται πως «τα μέρη - οι 2 χώρες, δηλαδή - θα πρέπει να εργάζονται από κοινού στην κατεύθυνση της ένταξης και της υποστήριξης προτάσεων, που σχετίζονται με την Ολυμπιακή Εκεχειρία», ενώ λίγο παρακάτω αναφέρεται πως «τα μέρη κάνουν κάθε δυνατή προσπάθεια για την αναβίωση της Ολυμπιακής Εκεχειρίας και την καθιέρωση της συλλογικής συνείδησης της ανθρωπότητας» και, τέλος, πως «ενισχύουν τη συνεργασία τους εντός των Ηνωμένων Εθνών, ώστε να καταστεί αποτελεσματικό εργαλείο για τον τερματισμό των παγκόσμιων συγκρούσεων». Η Ολυμπιακή Εκεχειρία - το γνωρίζουμε όλοι - καθιερώθηκε και αφορούσε στην παύση των εχθροπραξιών, που συντελούνταν, μεταξύ των ελληνικών πόλεων-κρατών στην αρχαιότητα, για όσο διεξάγονταν οι Ολυμπιακοί Αγώνες.

Επιτρέψτε μου, με αφορμή τα παραπάνω, να υπογραμμίσω 2-3 κρίσιμα στοιχεία. Πριν από 2 μήνες, περίπου, είχαμε τους Ολυμπιακούς Αγώνες, στο Παρίσι. Την ίδια ώρα συνέβαινε και συμβαίνει, δυστυχώς, ακόμα στη Παλαιστίνη μια κανονική γενοκτονία από την ακροδεξιά Κυβέρνηση του Ισραήλ, με δεκάδες χιλιάδες νεκρούς και, μάλιστα, με την πλειοψηφία αυτών να είναι γυναικόπαιδα. Μια αιματοχυσία, μια σφαγή δίχως τέλος και βλέπουμε, δυστυχώς, τη συντριπτική πλειοψηφία των Κυβερνήσεων στο Δυτικό Κόσμο να σιωπά ένοχα. Καμία Ολυμπιακή Εκεχειρία, καμία πρωτοβουλία για ειρήνευση.

Προφανώς, δεν υπάρχει κάποιο θέμα να ψηφίσουμε ετούτη εδώ τη Σύμβαση. Νομίζουμε, όμως, πως από το να έρχονται στη Βουλή κυρώσεις συμβάσεων, που κάνουν αναφορά στην Ολυμπιακή Εκεχειρία και στον τερματισμό των συρράξεων παγκοσμίως, όπως η σημερινή, έστω με αφορμή μνημόνια συνεργασιών στον τομέα του αθλητισμού, αλλά να παραμένει «κενό γράμμα», θα περίμενε κανείς από τα μέλη της Ελληνικής Κυβέρνησης, όπως και από πολλές ακόμη Κυβερνήσεις κάτι άλλο, κάτι πολύ περισσότερο, κάτι διαφορετικό. Σίγουρα, να μην συναινούν με την ένοχη σιωπή τους στα εγκλήματα πολέμου, που διαπράττει, αυτή τη στιγμή, ο στρατός του Ισραήλ στην Παλαιστίνη. Να σταματήσουμε τη γενοκτονία στη Γάζα, τώρα. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. συνάδελφε.

Το λόγο έχει ο κ. Ανδρέας Βορύλλας, Ειδικός Αγορητής από το Δημοκρατικό Πατριωτικό Κίνημα «Νίκη».

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “Νίκη”»):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το εν λόγω σχέδιο νόμου για την κύρωση του Μνημονίου Συνεργασίας είναι, οπωσδήποτε, ευπρόσδεκτο περισσότερο ως ευχολόγιο, όμως και εκδήλωση αθλητικού πασιφισμού.

Διαβάζουμε για «Ολυμπιακές Εκεχειρίες», για μια «αόριστη παγκόσμια εφαρμογή» και σκεφτόμαστε τη μονομέρεια, την οποία προωθεί, πλέον, το πολιτικά ορθό Ολυμπιακό Πνεύμα. Από τον αποκλεισμό της Ρωσίας - που μάλλον δεν μετέχει αυτής της ιδιότυπης «Εκεχειρίας» - τη γελοιοποίηση και τον ευτελισμό των θρησκευτικών συμβόλων και πεποιθήσεων, που είδαμε στη φετινή τελετή έναρξης των Ολυμπιακών Αγώνων, έως την κραυγαλέα αδικία, για την οποία φώναζε μάταια η Άντζελα Καρίνι, η οποία στο όνομα ενός ισοπεδωτικού δικαιωματισμού είδε τις θυσίες και τους κόπους μιας ζωής να υφαρπάζονται στο βωμό του υποτιθέμενου «αυτοκαθορισμού», που γεννάνε ακραία ανισότητα. Αναφέρομαι, φυσικά, στην Αλγερινή και την Ταϊβανέζα «αθλήτρια», αν μπορούν να οριστούν ως τέτοιες.

Ας αναδείξουμε και να στηρίξουμε πρώτα τους Έλληνες αθλητές μας, που καλούνται να προπονηθούν και να προετοιμαστούν σε τριτοκοσμικές συνθήκες και ας αναλάβουμε, μετά να μεταδώσουμε μια χρεοκοπημένη τεχνογνωσία, συμμετέχοντας ουσιαστικά στην αποπνευματικοποίηση του ολυμπιακού ιδεώδους, που προσιδιάζει περισσότερο σε εμπορική πανήγυρη.

Ένα τελευταίο σχόλιο: Το Μνημόνιο Κατανόησης και Συνεργασίας, στον τομέα Αθλητισμού, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν υπογράφηκε, στη Λίμπερβιλ, στις 13 Ιανουαρίου του 2023, δηλαδή, 21 μήνες πριν. Ίσως, η ταχύτητα κύρωσης του Μνημονίου είναι μια ένδειξη του κατά πόσο τιμάμε τις υπογραφές μας, ως χώρα, αλλά μας προλαβαίνουν οι εξελίξεις, αφού η χώρα της Γκαμπόν τελεί από πέρσι σε καθεστώς στρατιωτικού πραξικοπήματος, οπότε θα επιφυλαχθούμε για το παρόν νομοσχέδιο. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε συνάδελφε.

Κύριε Υπουργέ, έχετε το λόγο.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ευχαριστώ. Ευχαριστώ και τα μέλη της Επιτροπής για την ευγενή παρουσία τους στην Επιτροπή και την τοποθέτησή τους, αυτά που ακούστηκαν.

Επιτρέψτε μου, όμως να κάνω, πριν μπω στο θέμα του νομοσχεδίου, μια μικρή εισαγωγή για τα θέματα, τα οποία αφορούν τον αθλητισμό. Ζητήματα, τα οποία έχουν να κάνουν με την Επιτροπή, όσον αφορά τις νομοθετικές πρωτοβουλίες, που πήραμε, το τελευταίο διάστημα. Μείζονες πρωτοβουλίες. Πρωτοβουλίες, οι οποίες είχαν να κάνουν με το φαινόμενο της μάστιγας της αθλητικής βίας και πρωτοβουλίες, οι οποίες ήρθαν στη Βουλή και με ιδιαίτερη χαρά αντιμετωπίστηκαν από την πλειοψηφία σχεδόν των Κομμάτων, τιμώντας και το νομοσχέδιο, αλλά πετυχαίνοντας και όλοι μαζί ένα στόχο στη βάση αυτού, που είχα πει από την αρχή, ότι ο αθλητισμός δεν έχει ούτε ιδεολογικό, ούτε κομματικό πρόσημο, αλλά το μόνο του πρόσημο είναι ο αθλητισμός και τίποτε άλλο. Και επειδή όλα κρίνονται επί του αποτελέσματος και όχι επί των προθέσεων, γιατί προθέσεις αγνές έχουμε όλοι και διαχρονικά έχω πει ότι και όλοι οι Υπουργοί, οι προγενέστεροι από εμένα, στην ίδια κατεύθυνση, ανεξαρτήτως κυβερνήσεως να αντιμετωπίσουμε αυτή τη μάστιγα.

Θέλω να σας πω ότι ως αποτέλεσμα των δύο νομοθετικών πρωτοβουλιών, από τις οποίες η δεύτερη ήρθε να συμπληρώσει τη μεγάλη, την πρώτη, ο νόμος 5128 συμπληρώνοντας τον νόμο 5085 του Φεβρουαρίου, σήμερα, οι τέσσερις μεγάλες διαρθρωτικές εμβληματικές αλλαγές για τα γήπεδα ποδοσφαίρου, μπάσκετ και τον αθλητισμό έχουν γίνει πράξη.

Πρώτον, το πνεύμα της ατιμωρησίας, το οποίο υπήρχε διαχρονικά και το οποίο αποτελούσε μια καίρια ευθύνη και ένα ζήτημα, το οποίο διαμόρφωνε μια κατάσταση στη συνείδηση όλων, ότι όλα εδώ στην Ελλάδα είναι ένα συμφωνημένο περιβάλλον, στο οποίο δεν αποδίδεται ποτέ δικαιοσύνη, τελείωσε, καθώς η ΔΕΑΒ, την οποία με την ψήφο εδώ της Επιτροπής και των μελών των Κομμάτων ψηφίστηκε και διαμορφώθηκε ένα περιβάλλον πολύ ευέλικτο, που οι αποφάσεις και οι κυρώσεις παίρνονται μέσα σε τουλάχιστον δέκα μέρες, αυτόματα, δηλαδή. Το αίσθημα της ατιμωρησίας τελείωσε και επήλθε και το αίσθημα της δικαιοσύνης, γιατί η δικαιοσύνη δεν είχε να κάνει με υποκειμενική κρίση στην κύρωση, είχε να κάνει με δέσμια αρμοδιότητα, τα μέτρα τα οποία, ως κύρωση, είναι τα ίδια για όλους. Αλλά για πρώτη φορά όλες οι ομάδες, ανεξάρτητα ποια κύρωση δέχονται, αισθάνονται ότι τη δέχονται με τρόπο δίκαιο.

Η δεύτερη μεγάλη αλλαγή, που συντελέστηκε, ήταν οι κάμερες. Οι κάμερες ήταν νομοθετημένες διαχρονικά για την αντιμετώπιση της αθλητικής βίας. Ουσιαστικά, δεν λειτουργούσε τίποτα. Οι κάμερες μπήκαν ουσιαστικά τώρα με το νομοσχέδιο, το οποίο ψηφίσαμε εδώ στη Βουλή, με ευρύτατη πλειοψηφία. Οι πιο σύγχρονες κάμερες, που υπάρχουν στην Ευρώπη, διότι στο νόμο, που ψηφίσαμε όλοι μαζί, οι κάμερες που βάλαμε, είναι η μεγαλύτερη και υψηλότερη τεχνολογία, σε επίπεδο ανάλυσης, που υπήρξε ποτέ και στα γήπεδα μπάσκετ και στα γήπεδα ποδοσφαίρου και οι οποίες δεν μπήκαν μόνο ως κάμερες αφηρημένες και τις αφήσαμε εκεί, αλλά λειτουργούν, συνεχώς. Συνδέθηκαν με μία ηλεκτρονική πλατφόρμα, για πρώτη φορά και με την αστυνομία και με το Υπουργείο Αθλητισμού και έτσι παρακολουθούμε τα πάντα. Ελέγχονται τρεις μέρες, πριν τη διεξαγωγή του αγώνα και τη μέρα του αγώνα. Άρα, όλοι ξέρουν ότι τους ξέρουμε. Όλοι ξέρουν ότι βλέπουμε τα πάντα μέσα στο γήπεδο. Στο νόμο που ψηφίσαμε, βάλαμε αναλυτικά και ποιες περιοχές βλέπουν οι κάμερες, όπως παραδείγματος χάρη, εκεί όπου υπήρχε η μεγάλη διαμαρτυρία πάρα πολλών ετών, στα αποδυτήρια. Βλέπουν και τα αποδυτήρια, εκεί που γινόταν το γνωστό bullying, το αθλητικό bullying, κατά τη διάρκεια του ημιχρόνου.

Η τρίτη μεγάλη αλλαγή έχει να κάνει με το ζήτημα, το οποίο ήταν διακαής πόθος πολλών Υπουργών και πριν από μένα, καλοπροαίρετα πάντα, αλλά, λόγω απουσίας τεχνολογίας, δεν μπορούσε να γίνει. Ο κ. Σταύρος Κοντονής είχε θεσπίσει την κάρτα φιλάθλου. Τη φέρνουμε και τη φέρναμε επί πολλά χρόνια, ως παράταση, για να λειτουργήσει. Δεν λειτούργησε ποτέ. Την καταργήσαμε τώρα και φέραμε πλέον το νέο σύστημα της ταυτοπροσωπίας. Ξέρετε πλέον και εσείς ότι όσοι μπαίνουν στο γήπεδο, διασταυρώνονται. Το εγχείρημα πέτυχε και το πετύχαμε όλοι μαζί. Το πετύχαμε όλοι μαζί με την ψήφο τη δική σας. Σας ευχαριστώ γι’ αυτό, που δείξατε εμπιστοσύνη στα νομοσχέδια της Κυβέρνησης και σήμερα ναι, λέμε ότι για πρώτη φορά τα γήπεδά μας δεν είναι ξέφραγο αμπέλι. Και λειτουργεί πλήρως από τη νέα αγωνιστική περίοδο. Θα σας πω και το παράδοξο. Ήθελα να δείξω μια ευαισθησία προς το μπάσκετ, να το ξεκινήσουμε από τέλη Οκτωβρίου και ήρθε το μπάσκετ και είπε όχι, να ξεκινήσουμε με την έναρξη της αγωνιστικής περιόδου. Διότι είδαν ότι πλέον αυτό αποδίδει και καλλιεργείται στη συνείδηση του κόσμου ότι μπορούν να πάνε με τις οικογένειές τους και σιγά - σιγά να ανακτήσουμε και πάλι τα γήπεδα, όπως πρέπει να είναι, φιλειρηνικά και να παρουσιάζουν τις ομάδες με το αθλητικό τους προϊόν, τη χαρά του αθλητισμού.

Το τελευταίο, επίσης σημαντικό, είναι το εξής. Ήταν 20 Αυγούστου, η τελεσίδικη ημερομηνία, για αξιολόγηση των προϋποθέσεων των Λεσχών Φιλάθλων, που έπρεπε να υπάρχουν. Μετά την αξιολόγηση αυτή, μόνο μόλις οκτώ ομάδες κατάφεραν να περάσουν τα «δοκιμαστικά», που προέβλεπε ο νόμος. Οι ομάδες αυτές είναι η ΑΕΚ, ο Παναθηναϊκός, ο Ολυμπιακός, οι Σέρρες, ο ΟΦΗ, ο Άρης, ο ΠΑΟΚ και ο Ηρακλής. Αυτές οι ομάδες πλέον έχουν νόμιμες Λέσχες. Και από τη στιγμή που διαμορφώθηκε αυτό το πλαίσιο της νομιμοποίησης πλέον των Λεσχών αυτών, καλέστηκαν και, για πρώτη φορά, ήρθαν οι Λέσχες στο γραφείο του Υπουργού Αθλητισμού. Συναντήθηκα, πριν περίπου δέκα μέρες, μία εβδομάδα, με όλες τις Λέσχες και τους εκπροσώπους τους στο γραφείο, δίνοντας ένα μήνυμα, ότι οι Λέσχες δεν είναι πλέον εκείνες οι Λέσχες, που η λειτουργία τους και η άποψη, που υπήρχε, ήταν εχθρική απέναντι στο φίλαθλο πνεύμα και σε ο,τιδήποτε άλλο. Ήρθαν εκεί και κάθισαν όλοι γύρω από ένα τραπέζι. Φανταστείτε ότι οι αρχηγοί των Λεσχών των μεγάλων κορυφαίων ομάδων ποδοσφαίρου της χώρας μας κάθισαν στο ίδιο τραπέζι. Αυτό γίνεται, για πρώτη φορά. Καθίσαμε, συμφωνήσαμε, ανταλλάξαμε ιδέες, απόψεις. Η επόμενη συνάντηση θα γίνει, καθώς ετοιμάζεται ένα πλαίσιο διαμόρφωσης Ομοσπονδίας Λεσχών Ελλάδος - κάτι το οποίο ούτε αυτό υπήρχε ποτέ. Και αυτή η Ομοσπονδία πλέον θα εκπροσωπείται και θα λειτουργεί. Θα υπάρξει καταστατικό, σκοπός, στόχοι, όπως τα δικαιώματα, παραδείγματος χάριν των φιλάθλων, η βελτίωση της ανταλλαγής φιλάθλων, μεταξύ των ομάδων. Πάρα πολλά πράγματα μπορούμε να συζητήσουμε. Έτσι, μπορείς να καλλιεργήσεις την κουλτούρα του αθλητισμού και διαμέσου των Λεσχών. Και φυσικά, η εκπροσώπηση στην Ευρώπη. Στην Ευρώπη, εδώ και πάρα πολλά χρόνια, υπάρχει εκπροσώπηση Λεσχών των μεγάλων ομάδων και η Ελλάδα απείχε. Όμως τώρα, θα το κάνουμε πράξη. Μετά τη διαμόρφωση της Ομοσπονδίας Λεσχών, θα κάνουμε πλέον και θα υπάρξει εκπροσώπηση της Ελλάδας και στο εξωτερικό. Να, λοιπόν, τα μεγάλα βήματα που γίνανε. Αυτό, κύριε Πρόεδρε, αφορά το ένα κομμάτι. Συγγνώμη, το όφειλα να ενημερώσω την Επιτροπή, γιατί είναι ένα μείζον ζήτημα, που μας απασχολεί διαχρονικά. Προσέξτε! Δεν λέω ότι αντιμετωπίστηκε η βία και η εγκληματικότητα. Αν αντιμετωπιζόταν, το έχω πει πάρα πολλές φορές, ότι με τους νόμους που έχουμε στο Ποινικό Δίκαιο δεν θα υπήρχαν ούτε εγκληματικές ενέργειες, δεν θα υπήρχε τίποτα. Απλά αναχαιτίζουμε. Μειώνουμε τους παράγοντες, που συμβάλλουν σε αυτό, που είναι και γεννιούνται και εκκολάπτονται μέσα στα γήπεδα.

Όσον αφορά τα αθλήματα, πρέπει να σας πω ότι είναι η χρονιά, που μετά τους Ολυμπιακούς Αγώνες, έτσι είθισται, γίνονται οι εκλογές σε όλες τις Ομοσπονδίες. Σε όλες τις Ομοσπονδίες, αυτή τη στιγμή, διεξάγονται εκλογικές διαδικασίες και πάλι με το νόμο το δικό μας, τον οποίο ψηφίσαμε εδώ, εισάγεται, για πρώτη φορά, η συμμετοχή γυναικών, με 33% σε όλα τα Διοικητικά Συμβούλια των Ομοσπονδιών. Το λέω αυτό, γιατί μέχρι πρότινος δεν υπήρχε η πρόβλεψη να υπάρχουν γυναίκες στα Διοικητικά Συμβούλια των Ομοσπονδιών. Ανοίξαμε, λοιπόν, το δρόμο, με το δικό μας νομοσχέδιο, που ψηφίσαμε όλοι μαζί εδώ στη Βουλή, ενώ ταυτόχρονα μπήκαν τρεις νέες προϋποθέσεις, οι οποίες θα έρθουν να δέσουν, επιτρέψτε μου τον όρο, με το μεγάλο νομοσχέδιο για τον αθλητικό νόμο, όπως έχω πει, που θα έρθει μετά από 25 χρόνια, μετά τον εμβληματικό νόμο του κ. Ανδρέα Φούρα, το ν. 2725/1999 και τις προσθήκες όλων των νομοθετικών πρωτοβουλιών, που έχουν δοθεί, που έχουν ψηφιστεί, όλα τα προηγούμενα χρόνια. Όλο αυτό το κείμενο θα έρθει και θα προστεθεί ο νέος αθλητικός νόμος, ο οποίος φιλοδοξούμε να έρθει όσο το δυνατόν πιο σύντομα, μέσα από διάλογο, που ήδη έχουμε ξεκινήσει. Έχουν σταλεί, γιατί πλέον έχουμε τη δυνατότητα, θα σας εξηγήσω πως, σε όλα τα Αθλητικά Σωματεία της χώρας. Πλέον η ενημέρωση υπάρχει απευθείας από το Υπουργείο, που δεν υπήρχε μέχρι τώρα, για όλα τα ζητήματα, email, βάσει του οποίου ζητήσαμε από όλα τα Αθλητικά Σωματεία της χώρας, δηλαδή, όλα τα αθλήματα, όλα τα Αθλητικά Σωματεία, απόψεις για το νέο αθλητικό νόμο. Πιο ευρεία διαβούλευση δεν θα μπορούσε να γίνει, όταν δεν μιλάς μόνο με τις Ομοσπονδίες, μιλάς με όλα τα Αθλητικά Σωματεία της χώρας.

Πήραμε απόψεις και σε λίγο, θα αρχίσει και η επεξεργασία του νομοσχεδίου.

 Ταυτόχρονα, δώσαμε την εργασία στο Πανεπιστήμιο Αθηνών, να γίνει για πρώτη φορά η κωδικοποίηση του αθλητικού νόμου, μετά από 25 χρόνια, να υπάρξει ένα κείμενο. Φιλοδοξούμε τον Ιανουάριο, να υπάρξει ο νέος αθλητικός νόμος, κωδικοποιημένος πλέον, έτσι ώστε να είναι ένα εύχρηστο νομικό κείμενο, μετά από 25 χρόνια, γιατί σήμερα είναι γεμάτο αντιφάσεις, γκρίζες ζώνες, μέσα από την πολυνομοθεσία των 25 ετών. Αυτά είναι που κάνουμε και φυσικά η δυνατότητα να μιλάμε με τα σωματεία είναι πάλι επίτευγμα της δικής μας ψήφου, εδώ στην Επιτροπή και στην Ολομέλεια, του νόμου που έφερε για πρώτη φορά στην Ελλάδα τον e- KOYRO.

 Ο e-KOUROS είναι η «Εργάνη» του Αθλητισμού και είχα την τιμή, ως Υπουργός Εργασίας, να εισάγω την «Εργάνη» στο Υπουργείο Εργασίας, κάτι που χαρτογράφησε την αγορά εργασίας και εδώ στο Υπουργείο Αθλητισμού, κύριε Πρόεδρε, κάναμε κτήμα μας, κάτι το οποίο δεν υπάρχει ούτε στην Ευρώπη. Η Ελλάδα είναι η μοναδική χώρα στην Ευρώπη, που έχει χαρτογραφήσει τον ελληνικό αθλητισμό, τον αθλητισμό της και είναι ο e- KOUROS, είναι αυτό εδώ, το οποίο σε έντυπο είναι μια αποτύπωση των σωματείων, των ποσοστών, που έχουν τα αθλήματα. Θα μπείτε στο e-KOYROS του Υπουργείου Αθλητισμού και θα δείτε το πανόραμα του ελληνικού αθλητισμού ψηφιοποιημένα, όλο τον αθλητισμό τον ελληνικό, ανά σωματείο, ανά νομό, ανά δήμο και ανά περιφέρεια.

 Αυτό δίνει τεράστιες δυνατότητες, ως εργαλείο αξιοποίησης, όχι μόνο, γιατί η πρώτη φορά, που μάθαμε για τον ελληνικό αθλητισμό, είναι η πρώτη έκδοση του e-KOUROS για το 2024, καθώς τον Ιανουάριο του 2025, θα υπάρξει η δεύτερη έκδοση του e-KOUROS. Σήμερα, τα σωματεία, τα οποία υποβάλλουν αίτηση, για να μπουν στο e-KOUROS, είναι 6.696, τόσα έχουν υποβάλει, αυτή είναι η δύναμη του αθλητισμού μας όσον αφορά τα σωματεία, που έχουν υποβάλει αίτημα να πάρουν νομιμοποίηση από το Υπουργείο Αθλητισμού. Τον Ιανουάριο του 2025, καθώς θα βγει η δεύτερη έκδοση ή το Φεβρουάριο, για πρώτη φορά, θα έχουμε τη δυνατότητα, όχι μόνο να καταγράψουμε σε real-time πλέον τη δυναμική του αθλητισμού, καθώς φανταστείτε ότι το εργαλείο αυτό, την αξία του, περνώντας ο χρόνος θα μπορεί ο κάθε Υπουργός Αθλητισμού, θα μπορεί η Βουλή και θα μπορούν και οι Ομοσπονδίες να βλέπουν, αν διευρύνεται ή αν συρρικνώνεται ο αθλητισμός και αν διευρύνεται, από ποιο άθλημα και σε ποιες περιοχές. Δηλαδή, θα έχουμε κάτι μοναδικό, ως εργαλείο αξιοποίησης, στον αθλητισμό της χώρας μας. Είναι μια ισχυρή παρακαταθήκη, που ξεκίνησε τώρα και θα ωφελήσει πάρα πολύ τον ελληνικό αθλητισμό στο μέλλον.

Τώρα, όσον αφορά το Μνημόνιο συνεργασίας με την Γκαμπόν, θέλω να σας πω το εξής: Επειδή, η εμπειρία μου η κοινοβουλευτική, η μακρά πλέον, μου επιτρέπει να σας πω ότι σε αυτές τις συμφωνίες δεν εξετάζουμε ποτέ χρόνους, καθεστώτα, λειτουργίες, άλλα πολιτεύματα, είναι συμφωνίες, που όταν διαμορφώνονται, υποχρεώνουν και μόνο αυτό κοιτάμε, τη χώρα η οποία το υπογράφει, να το επικυρώσει και τίποτε άλλο. Και δεύτερον, θυμίζω και στους παλαιότερους ότι δυστυχώς, αλλά ευτυχώς τώρα, αυτές οι συμφωνίες αργούσαν πάρα πολύ να έρθουν στη Βουλή - και 5 και 6 χρόνια - και καταφέραμε στην Ελληνική Βουλή, να το μειώσουμε πάρα πολύ αισθητά. Φτάσαμε, τώρα στον ενάμιση χρόνο περίπου και είναι επίτευγμα, όταν θυμάμαι ότι ερχόντουσαν συμφωνίες, με πέντε χρόνια καθυστέρηση ! Δεν ήταν τιμητικό, αλλά τώρα είναι κάτι, το οποίο είναι προς τη σωστή κατεύθυνση και είναι πλέον απτό το αποτέλεσμα, ότι η Βουλή λειτουργεί πολύ σωστά στη μείωση του χρόνου σε τέτοιες συμφωνίες.

Θα μου επιτρέψετε τώρα να διαβάσω κι εγώ το κείμενο, το οποίο αφορά το νομοσχέδιο, το οποίο έρχεται προς ψήφιση.

 Αναπόσπαστο και διαρκές κομμάτι της αθλητικής μας μεταρρύθμισης είναι η εξωστρέφεια του ελληνικού αθλητισμού στο διεθνές γίγνεσθαι. Οι συνεργασίες με άλλες χώρες ενισχύουν το κύρος του ελληνικού αθλητισμού, επικοινωνούν διεθνώς τις πρακτικές του και εισάγουν καινοτόμες μεθόδους, που εφαρμόζουν άλλα αθλητικά συστήματα. Ο αθλητισμός, μέσω της προώθησης των Ολυμπιακών Αρχών και Αξιών, φέρνει πιο κοντά τους λαούς ολόκληρου του κόσμου, καλλιεργεί πνεύμα ειρήνης και συνεργασίας μεταξύ των λαών και αποτελεί βασικό εργαλείο της εξωτερικής πολιτικής. Στο πλαίσιο αυτό, έρχεται αυτός ο νόμος και απαιτείται από το άρθρο 28 του Συντάγματος μία Διεθνής Σύμβαση στον τομέα του αθλητισμού, που υπεγράφη από τη χώρα μας, με την Κυβέρνηση της Γκαμπόν.

 Ως προς το Μνημόνιο κατανόησης συνεργασίας στον τομέα αθλητισμού, μεταξύ της Κυβέρνησης της Ελληνικής Δημοκρατίας και της Κυβέρνησης της Γκαμπόν, υπογράφηκε στην Λιμπρεβίλ, στις 13 Ιανουαρίου του 2023, όπου περιλαμβάνει 11 άρθρα, με στόχο να τεθεί ο αθλητισμός, ως βάση, για ευρύτερη συνεργασία, μεταξύ των δύο χωρών. Είναι η προώθηση της εργασίας, της φιλίας μεταξύ των δύο χωρών, προς όφελος της κοινωνικής και οικονομικής ευημερίας των δύο λαών.

Στις διατάξεις στο υπό συζήτηση Μνημόνιο συνεργασίας υπογραμμίζεται κατ’ αρχήν μέσα από το άρθρο 1, η αξία και τα ιδανικά των Ολυμπιακών Αγώνων, ως μοναδικού παγκόσμιου γεγονότος πολιτισμού, αλλά και αθλητισμού, εδώ και χιλιετίες. Καλλιεργώντας αξίες της άμιλλας, της αλληλεγγύης, της φιλίας και οι δύο χώρες εκφράζουν την πρόθεσή τους να διατηρήσουν τους Ολυμπιακούς Αγώνες, ως ένα διεθνές αθλητικό γεγονός, καθαρής συνείδησης, όπως αναφέρεται χαρακτηριστικά.

 Στο άρθρο 2, έχουμε την ενδυνάμωση του θεσμού των Ολυμπιακών Αγώνων, δουλεύοντας μαζί για τη διατύπωση και υποστήριξη των προτάσεων, που αφορούν την Ολυμπιακή Εκεχειρία, την από κοινού προσπάθεια για την αναβίωση της και την καθιέρωσή της στη συλλογική συνείδηση της ανθρωπότητας. Ακόμη, ενισχύεται η συνεργασία εντός του συστήματος των Ηνωμένων Εθνών, με σκοπό να εδραιωθεί η αναγνώριση των αξιών της Ολυμπιακής Εκεχειρίας και της παγκόσμιας εφαρμογής της, για να καταστεί η Ολυμπιακή Εκεχειρία αποτελεσματικό εργαλείο για τον τερματισμό των παγκόσμιων συγκρούσεων.

 Στο άρθρο 3, αναφέρονται οι τομείς ανταλλαγής εξειδικευμένης γνώσης, ήτοι επιστήμη, τεχνολογία, που εκφράζονται στον αθλητισμό, αθλητιατρική, καταπολέμηση της βίας του ντόπινγκ, της χειραγώγησης αγώνων και άλλων εκφυλιστικών φαινομένων στο χώρο του αθλητισμού, οργάνωση αθλητικών εκδηλώσεων, κατάρτιση ειδικών αθλητισμού, προγράμματα για τη στήριξη και την ενθάρρυνση του αθλητισμού των ΑμεΑ, προστασία των νέων, που απασχολούνται με τον αθλητισμό. Κυρίως, η συμμετοχή των γυναικών στον αθλητισμό τόσο στο διοικητικό όσο και στον αγωνιστικό τομέα, αθλητικές υποδομές, αθλητικός τουρισμός - επιτρέψτε μου, γιατί τώρα μου ήρθε στο μυαλό, κύριε Πρόεδρε - μέσα από τα στοιχεία του e- KOUROS, μάθαμε για πρώτη φορά και το λέω στην κυριολεξία, για τον ελληνικό αθλητισμό πράγματα.

 Δυστυχώς, διαπιστώνεται, πέρα από την πρώτη καταγραφή, ότι οι Έλληνες αθλητές είναι 412.329, οι 13.394 είναι προπονητές, 102 αθλήματα, 63 Ομοσπονδίες, 6.533 Σωματεία πέρυσι αυτό. Αυτό που έχει ενδιαφέρον είναι επειδή περιλαμβάνονται μέσα και τα θέματα που αφορούν τις Παραολυμπιακές Ομάδες. Οι γυναίκες συμμετέχουν στον αθλητισμό μόνο με 26,4%, που σημαίνει ότι έχουμε να κάνουμε πολλά πράγματα, να βελτιώσουμε τη συμμετοχή των γυναικών στον αθλητισμό. Αυτό το στοιχείο και θα παρακαλούσα πάρα πολύ την Επιτροπή και αν θέλετε είμαι στη διάθεσή σας, να πάρετε αυτά πέρα από το ηλεκτρονικό σύστημα, είναι ενδιαφέρον, είναι η καταγραφή του ελληνικού αθλητισμού για πρώτη φορά και με αυτά μιλάμε πλέον με στοιχεία συγκεκριμένα.

 Στο άρθρο 4, τα πεδία συνεργασίας μεταξύ των δύο Συμβαλλομένων Μερών προωθούνται, προωθούν τη συλλογή, μεταφορά και ανταλλαγή πληροφοριών εξειδικευμένης γνώσης και εμπειριών.

Ενώ στο άρθρο 5, στους τρόπους προώθησης της αθλητικής συνεργασίας των δύο χωρών π.χ. ανταλλαγές εμπειρογνωμόνων, συμμετοχή σε σεμινάρια και συνέδρια, κατάρτιση προσωπικού σε τομείς του αθλητισμού, συμμετοχή αθλητικών αντιπροσωπειών από κάθε χώρο σε αθλητικές εκδηλώσεις, που οργανώνονται εκατέρωθεν, διευκολύνσεις των μελετών στους τομείς του αθλητισμού για φοιτητές, μεταξύ των δύο χωρών.

Στο άρθρο 6, γίνεται ειδική μνεία για την ενίσχυση της συνεργασίας των δύο χωρών στον τομέα του αθλητικού τουρισμού, μέσω της παρουσίας εκπροσώπων αθλητικών φορέων.

 Στα άρθρα 7 και 8, ρυθμίζονται ζητήματα διαδικαστικά και οργανωτικά, αναφορικά με τα προβλεπόμενα στις ανταλλαγές.

 Στα άρθρα 9 και 10, ρυθμίζεται η διαδικασία ταυτοποίησης του Μνημονίου και ο τρόπος διευθέτησης οποιασδήποτε διαφωνίας φιλικά, μέσω της διπλωματικής οδού.

 Και τέλος στο άρθρο 11, καθορίζεται ο χρόνος έναρξης ισχύος του Μνημονίου, η διάρκεια αυτού και η αυτόματη ανανέωση, καθώς και η δυνατότητα και οι όροι λύσης του.

 Επιτρέψτε μου, λοιπόν, με το κλείσιμο και είναι καθαρά πολιτική απόφαση κάθε παράταξης να το ψηφίσει ή όχι. Εδώ είναι καθαρά και λόγοι, που άκουσα και τις Εισηγήσεις με σεβασμό, από κάθε Εισηγητή. Η νέα έκθεση του e-KOUROS, που φιλοδοξούμε να βγει, τον Ιανουάριο ή το Φεβρουάριο του 2025, θα έχει ένα επίσης στοιχείο και θα εμπλουτίζεται διαχρονικά εκτός τα στοιχεία της σύγκρισης, που θα έχουμε, για πρώτη φορά, μεταξύ δύο ετών, θα έχει και τις εγκαταστάσεις. Αν ρωτήσετε σήμερα ποιες είναι οι αθλητικές εγκαταστάσεις, που υπάρχουν στην Ελλάδα και δεν μιλάμε για τα 13 Εθνικά Κέντρα, που υπάγονται στην ομπρέλα του Υπουργείου Αθλητισμού και είναι γνωστά, μιλάμε για το σύνολο των αθλητικών εγκαταστάσεων, που αφορούν και τους δήμους και τις περιφέρειες, είναι χιλιάδες. Δεν είναι χαρτογραφημένες κάπου, δεν ξέρουμε ποιος είναι συνολικά, δεν υπάρχει Κτηματολόγιο αθλητικών εγκαταστάσεων, δεν υπάρχει. Έτσι, λοιπόν, η ετοιμασία που γίνεται αυτή τη στιγμή για το e- KOYROS 2 είναι να χαρτογραφηθούν και αθλητικές εγκαταστάσεις της χώρας, καθώς όλα τα αθλητικά σωματεία, μέσα από την υποχρέωση να έχουν και την αθλητική εγκατάσταση, που βρίσκονται, θα υπάρχει με πινέζα ηλεκτρονική και η αθλητική εγκατάσταση που ανήκουν.

Για πρώτη φορά, λοιπόν, με το e- Kouros 2 θα έχουμε τη δυνατότητα να δούμε το σύνολο των αθλητικών εγκαταστάσεων της χώρας.

Η φιλοδοξία είναι το 2025 ή το 2026, δεν ξέρω, το e- Kouros να μπει και στο κινητό. Αυτά τα αποκαλύπτω, πρώτη φορά, τότε θα γίνει η ολοκλήρωση της προσπάθειας. Τι σημαίνει ότι θα μπει στο κινητό; Θα σας δώσω, ένα παράδειγμα, για να δείτε πως θα μπούμε πολύ πιο δυνατά, μέσα στην κουλτούρα του αθλητισμού.

Ας πούμε ότι ένας πατέρας, θέλει να βάλει το παιδί του, 7-8 χρονών, σε ένα άθλημα σε μία περιοχή. Σήμερα, θα ψάξει τα αθλήματα στην περιοχή του. Ας πούμε ένα παιδί, στο Περιστέρι, ένας πατέρας στο Περιστέρι θα ψάξει ποιες σχολές, ποιο άθλημα, θα παίρνει κάποιες γνώμες δεξιά και αριστερά.

Στο κινητό, θα μπει το MyKouros app, ως εφαρμογή. Όταν θα μπει το MyKouros app, θα πάει MyKouros app Περιστέρι και θα του βγάλει στο κινητό όλες τις πιστοποιημένες αθλητικές σχολές με τις εγκαταστάσεις, που υπάρχουν και τους προπονητές. Άρα θα είναι φιλτραρισμένο, το οποιαδήποτε αθλητικό σωματείο και υπάρχει στο Περιστέρι, ο πατέρας θα μπορεί να διαλέξει ανάμεσα σε Ποδόσφαιρο, σε Μπάσκετ, σε Καράτε, σε Τaekwondo, σε judo, σε ΣΕΓΑ, σε Στίβο, οτιδήποτε μέσα από το κινητό του, αλλά που θα είναι φιλτραρισμένα μέσα από το Υπουργείο Αθλητισμού και δεν θα είναι σχολές, οι οποίες δεν διαθέτουν προπονητές ή είναι αμφίβολης δυναμικότητας ή ποιότητας.

Αυτή είναι η μετεξέλιξη, που φιλοδοξούμε να κάνουμε, διαμέσου του e- Kouros και πιστεύω ότι θα έχει ένα θετικό αποτέλεσμα. Είμαι στη διάθεσή σας και θα παρακαλούσα πάρα πολύ και για τις αθλητικές εγκαταστάσεις, που είπατε, κανείς δεν λέει ότι είμαστε στο καλύτερο σημείο. Όμως, όπως είχα πει από πέρυσι από τον Προϋπολογισμό του 2023, για το 2024, οι αυξήσεις, που δόθηκαν, ήταν επιλογή να πάνε εκεί τα λεφτά. Οι αυξήσεις που δόθηκαν για τις αθλητικές εγκαταστάσεις, στα Εθνικά Αθλητικά Κέντρα, είναι πρωτοφανείς. Αυτή τη στιγμή, στα Εθνικά Αθλητικά Κέντρα, προσπαθούμε να ξαναχτίσουμε τη μοναδικότητά τους και να τα ισχυροποιήσουμε τόσο πολύ, ώστε «ούτε ποτέ στο παρελθόν».

Θα σας δώσω τώρα ένα παράδειγμα, για να δείτε την αξία του. Παραδείγματος χάρη, στη Θεσσαλονίκη, που είχαμε πραγματικά έλλειψη αθλητικών εγκαταστάσεων, το θέμα του Καυταντζογλείου, ήταν μία πονεμένη ιστορία. Με τη δική μου υπογραφή, πέρυσι, έκλεισε, γιατί θυμάστε που είχαμε πει ότι μπήκαν οι όροι ασφάλειας, δηλαδή, πυρασφάλειας και στατικής επάρκειας. Δεν διέθετε καμία αθλητική εγκατάσταση, κλείσανε πολλές αθλητικές εγκαταστάσεις. Σήμερα, το Καυταντζόγλειο πλέον, όπως έχετε δει, με 800.000 ευρώ ανακτά πυρασφάλεια, στατική επάρκεια.

Ο «Ηρακλής» μπήκε μέσα, για να παίξει και με τα χρήματα, που έχει στον προϋπολογισμό το, 150 % είναι η αύξηση του προϋπολογισμού, μέσα σε λίγα χρόνια, η φιλοδοξία είναι το Καυταντζόγλειο να γίνει το ΟΑΚΑ της Βορείου Ελλάδος.

Ναι, γιατί με τα χρήματα, που του δώσαμε, μπορεί να χτίσει πλέον υποδομές σύγχρονες, να αντικαταστήσει ό,τι παλιό υπάρχει και αυτό να το βελτιώσουμε.

Στο ΟΑΚΑ της Αθήνας τώρα, έχουν γίνει δομικές αλλαγές. Το προπονητήριο, που έσταζε νερά, που ήταν μέσα ο Τεντόγλου και ο Καραλής και διαμαρτύρονταν χρόνια και το έβλεπα και εγώ, ως Βουλευτής στο βίντεο, μέσα σε τρεις μήνες, άλλαξαν όλα, έγινε ένα από τα πιο υπερσύγχρονα κλειστά προπονητήρια στην Ευρώπη.

Μπήκαν όλα καινούργια, όργανα, που είχαν να μπουν πάνω από 30 χρόνια και τώρα αλλάζουμε και τον τάπητα, το ταρτάν σε όλο το ΟΑΚΑ, ένα έργο έξι εκατομμυρίων ευρώ.

Δηλαδή, αναμορφώνεται και το ΟΑΚΑ, όπως όλες οι αθλητικές εγκαταστάσεις. Φυσικά, υπάρχουν ακόμα θέματα, τα οποία έχουν να κάνουν με τον χρόνο, κυρίως.

Θα πω μόνο, για την Κέρκυρα, που η εγκατάσταση είναι τραγική. Αυτό που μας καθυστερεί, έχουν διασφαλιστεί τα λεφτά και αυτό, που δεν ξέρει ο κόσμος και πρέπει να οπλιστεί με υπομονή, ότι δεν είμαστε ιδιωτική επιχείρηση και όταν έχουμε λεφτά να τα δίνουμε εμείς, όπως θέλουμε σε εργολάβο και να γίνεται αμέσως το έργο, όπως θα μπορούσε να κάνει κάποιος ιδιωτικός φορέας. Εδώ, υπάρχει προαπαιτούμενο, που λέγεται διαδικασία και η διαδικασία λέει μελέτη, διαγωνισμός και υλοποίηση. Αυτή τη στιγμή, πάρα πολλά Εθνικά Αθλητικά Κέντρα βρίσκονται στη διαδικασία μελετών, μετά πάμε στη διαδικασία προκήρυξης και μετά στην υλοποίηση.

Πάντως, θέλω να σας διαβεβαιώσω ότι σε όλα τα Εθνικά Αθλητικά Κέντρα της χώρας με τους προϋπολογισμούς, που δόθηκαν, υπάρχει ουσιαστικά μια ανάκτηση σε όλες τις αθλητικές εγκαταστάσεις, με σκοπό να γίνει το καλύτερο.

Είμαι στη διάθεσή σας και προσωπικά για ό,τι χρειαστείτε και αν θέλετε κάποια πληροφορία είμαι στη διάθεσή σας στο γραφείο μου. Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ και ιδιαίτερα για την εκτενή παρουσίαση του εντυπωσιακού Προγράμματος e- Kouros.

Κυρίες και κύριοι, συνάδελφοι, ολοκληρώθηκε, σε αυτή τη φάση, η συζήτηση επί του σχεδίου νόμου του Υπουργείου Παιδείας Θρησκευμάτων και Αθλητισμού «Κύρωση του Μνημονίου κατανόησης, συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Στο σημείο αυτό προχωρούμε στην ψηφοφορία.

Η Εισηγήτρια της Πλειοψηφίας, κυρία Οικονόμου, ψηφίζει υπέρ.

Ο Εισηγητής της Μειοψηφίας, κ. Μεϊκόπουλος, επιφυλάχθηκε.

Η Ειδική Αγορήτρια από το «ΠΑΣΟΚ-ΚΙΝΗΜΑ ΑΛΛΑΓΗΣ», κυρία Γρηγοράκου, επιφυλάχθηκε.

Ο Ειδικός Αγορητής από το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Δελής, επιφυλάχθηκε.

Η Ειδική Αγορήτρια από την «ΕΛΛΗΝΙΚΗ ΛΥΣΗ-Κυριάκος Βελόπουλος», κυρία Ασημακοπούλου, επιφυλάχθηκε.

Ο Ειδικός Αγορητής από τη «Νέα Αριστερά»,κ. Ζεϊμπέκ, ψήφισε κατά.

Ο Ειδικός Αγορητής από το «Δημοκρατικό Πατριωτικό Κίνημα ΄Νίκη΄», κ. Βορύλλας, επιφυλάχθηκε.

Ο Ειδικός Αγορητής από την Κ.Ο. της «Πλεύσης Ελευθερίας- Ζωή Κωνσταντοπούλου», κ. Καζαμίας, επιφυλάχθηκε.

Ο Ειδικός Αγορητής της Κ.Ο. «Σπαρτιάτες», κ. Κόντης, ψηφίζει κατά.

Συνεπώς, το σχέδιο νόμου του Υπουργείου Παιδείας Θρησκευμάτων και Αθλητισμού «Κύρωση του Μνημονίου, κατανόησης συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Θρασκιά Ουρανία (Ράνια), Καλαματιανός Διονύσιος- Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Τζούφη Μερόπη, Βορύλλας Ανδρέας, Τσιρώνης Σπυρίδων, Καζαμίας Αλέξανδρος και Μανούσος Γεώργιος.

Τέλος και περί ώρα 10.35’ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**